MÚZEUM ROKA 2008
V 6. ROČNÍKU NÁRODNEJ SÚŤAŽE
SKUPINA – REGIONÁLNE, MESTSKÉ A MIESTNE MÚZEÁ A GALÉRIE 

MÚZEUM MESTA BRATISLAVY 

I.  kategória:
Tvorba zbierok a ochrana zbierkových predmetov

Predmet súťaže: 
Systematický alebo záchranný výskum

„Archeologický výskum, lokalita – Rusovce“ – Archeologický výskum realizovaný PhDr. Jaroslavou Schmidtovou v roku 2008 potvrdil osídlenie lokality v rímskej dobe v období severovcov. Okrem vicusu – civilnej osady sa tu zachytili i kostrové hroby, ktoré sú pokračovaním pohrebiska preskúmaného v rokoch 1969 – 1970 datovaného 
do 4. storočia. V nálezovom materiály zaujímajú popredné miesto šperky – ihlice, náušnice, koráliky, náramky (kosť, zlato, striebro, sklo, bronz). 
Výskum potvrdil výnimočnosť hrobového inventáru (postavenie pochovaných) a priniesol ďalšie dôležité poznatky o osídlení lokality v rímskej dobe.  

Predmet súťaže: 
Odborná ochrana zbierkových predmetov – konzervovanie, preparovanie alebo reštaurovanie

Výber reštaurovaných zbierkových predmetov v roku 2008:

Neznámy maliar: Portrét šľachtica na vzpínajúcom sa koni
olej na plátne, koniec 18. storočia
reštaurovala: akad. mal. Mária Horňáková

Kolekcia 3 dámskych taštičiek s vypletanou korálkovou výzdobou
hodvábna priadza, sklené korálky, okolo pol. 19. storočia
reštaurovali: Dana Fagová, Jana Nováková, Radka Dudášová

Vejár
tyl, strojová čipka, flitre, kosť, maľba na hodvábe, okolo 1850
reštaurovala: Barbora Veclová 

Šaty pre bábiku
hodváb, čipka, flitre, sklenené koráliky, po roku 1910
reštaurovala: Linda Keťková  
 
Predmet súťaže: 
Odborné uloženie zbierkových predmetov (vybudovanie nových depozitárov,  rekonštrukcia, zriadenie depozitárov podľa materiálového druhu alebo vybavenie depozitára novým úložným alebo technickým  zariadením)

„Študijný depozitár skla, keramiky a porcelánu“ – v rámci rekonštrukcie Apponyiho paláca v Bratislave sa jeho podkrovné priestory upravili pre účely študijného depozitára. Pôvodne viacerými priečkami delený priestor využívaný čiastočne ako depozitár 
sa stavebnou úpravou zjednotil na jednu miestnosť o rozlohe 242,9 m 2. Pri zadaní požiadaviek na jeho zariadenie sa bralo do úvahy jeho využívanie pre verejnosť a tomuto účelu sa podriadila aj výroba úložného nábytku. Pri zriaďovaní depozitára 
sa dodržali základné požiadavky týkajúce sa nastavenia klímy, udržania bezprašného stavu a bezpečnosti zbierok pri sprístupňovaní depozitára verejnosti.  

II.  kategória:
Využívanie a sprístupňovanie zbierkových predmetov, mobilita 
a multiplikačný efekt

Predmet súťaže:
Prezentácia a interpretácia zbierkových predmetov - expozície a výstavy

„Apponyiho palác / stála expozícia Múzeum vinohradníctva“ –  expozícia prezentuje dejiny vinohradníctva a vinárstva na území Bratislavy od staroveku až po 20. storočie. Vystavené predmety, fotografie, texty dokumentujú pestovanie viniča, zber úrody a spracovanie hrozna ako aj produkcia vína. Predstavujú všetky práce, ktoré musel vinohradník počas roka vykonávať vo vinici, organizovanie bratislavských vinohradníkov do združení, vytvorenie a činnosť vlastnej viničnej samosprávy. 

„Apponyiho palác / stála expozícia Múzeum historických interiérov“ – ide o ukážku šľachtického reprezentačného piana nobile so sálami a salónikmi, ďalšie priestory 
sú zariadené ako obytný meštiansky interiér z konca 18. až konca 19. storočia. Vystavené exponáty pochádzajú zo zbierok Múzea mesta Bratislavy, čiastočne 
sú doplnené obrazmi zo zbierok Galérie mesta Bratislavy. Okrem originálnych kusov nábytku z 18. storočia sa k navodeniu palácovej atmosféry použili historizujúce nábytky z 19. storočia a neskoršie repliky dobových nábytkov. 

Predmet súťaže:
Publikačné aktivity

„Múzeum mesta Bratislavy 1868 – 2008“ – publikácia vyšla pri príležitosti 140. výročia založenia Múzea mesta Bratislavy. V úvode publikácie je stručný prehľad dejín múzea, jej podstatná časť je však venovaná prezentácii zbierkového fondu múzea. Prostredníctvom textu a obrázkov sú tu charakterizované jednotlivé zbierkové fondy v podobe v akej sa vyprofilovali do dnešných dní. Cieľom publikácie je priblížiť odbornému a laickému čitateľovi široký záber zbierkového fondu prostredníctvom obrazového materiálu pozostávajúceho z výberu z množstva zaujímavých a hodnotných zbierkových predmetov.